Nóg SA’ners gestrand weens verwarring by lugrederyeOR Tambo- internasionale lughawe (Foto: ANA/verskaf) Die Demokratiese Alliansie doen ŉ beroep op die departemente van vervoer en internasionale betrekkinge en samewerking om dringend met internasionale lugdienste kontak te maak oor vlugte na Suid-Afrika te midde van die afsonderingsperiode. Darren Bergman, die DA se skaduminister van internasionale betrekkinge, het gesê sy party ontvang navrae van Suid-Afrikaners wêreldwyd wat in lughawens gestrand gelaat is omdat lugdienste glo in kennis gestel is dat lughawens in Suid-Afrika reeds gesluit is – ondanks die feit dat die algehele landswye afsondering eers vanaand om middernag in werking tree. “Suid-Afrikaners wat op ŉ passasiersboot was, is by ŉ lughawe in Rome, Italië, gestrand, saam met passasiers in Doebai, Doha, Maledive, Angola en Heathrow – almal vir dieselfde rede,” het Bergman verduidelik. “Trouens, die enigste twee lugdienste wat klaarblyklik tans nog vlugte na OR Tambo onderneem is Nederland se KLM en Turkish Airlines.” Bergman het gesê besonderhede moet verskaf word waarom slegs sekere lugrederye toegelaat word terwyl ander hul passasiers meedeel dat hulle nie Suid-Afrika sal kan binnekom nie. “Dit beteken dat ŉ getal Suid-Afrikaners buite die land gestrand is, terwyl hulle op pad was huis toe ná die aankondiging deur pres. Cyril Ramaphosa.” Volgens ŉ ouer van een van die Suid-Afrikaners wat in Doha gestrand is, het Qatar Airlines passasiers laat weet dat hulle nie na Johannesburg sal kan vlieg nie, omdat die Suid-Afrikaanse minister van vervoer, Fikile Mbalula, aangekondig het dat die lugruim in Johannesburg nou gesluit is. “Dit is baie jammer dat die president van die land al die regte besluite maak om die kurwe te laat afplat en Covid-19 hok te slaan, maar sy ministers verdraai sy woorde en interpreteer self die boodskap en stel dan sommer vinnig verwarrende riglyne in. Tydens hierdie ongekende periode van onsekerheid moet geen burger alleen voel of voel dat sy regering hom ignoreer nie. Die DA maan dus die ministers van vervoer [Fikile Mbalula] en internasionale betrekkinge en samewerking [Naledi Pandor] om dadelik die situasie reg te stel en seker te maak dat die Suid-Afrikaners wat oorsee gestrand is, kan terugkeer huis toe. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.